钦定古今图书集成/明伦汇编/官常典/第347卷 > 沈畸
## 钦定古今图书集成/明伦汇编/官常典/第347卷 > 沈畸

按《宋史》本传：“畸字德侔，湖州德清人。第进士，历官州
县。崇宁中，为尚书议礼编修官，召对，擢监察御史。畸
至台，欲有所论建，而六察无言事法，乃诣匦上十事，
言花石扰民，土木弊国，冗费多，恩泽滥，议论异同，下
情暌隔。其论当十、夹锡钱最为剀当，略曰：‘小钱之便
于民久矣。古者军兴用之，或以一当百，至于当十，此
权时之术，非可行于无事之世。今当十之议，固足纾
目前，然使游手鼓铸，无故有倍称之息，何惮而不为？
虽日加断斩，势不可止。恐未能期岁，东南小钱轻，钱
轻则物重，物重则民愈困，此盗贼所由起也。陕西旧
无铜钱，故以夹锡为贵，一切改铸，则由前日铁钱耳。
今东南方私铸，乂将使西北效之，是导民犯法也’。”进
殿中侍御史。尝经国子监门，有小内侍从数骑绝道
突过，驺卒追问不为止，台檄诸司捕之，不获。畸曰：“风
宪之地，可但已乎？”入言之徽宗，下内省迹治，竟抵罪。
蔡京兴苏州钱狱，欲陷章𫄧兄弟，遣开封尹李孝寿、
御史张茂直鞫之，株逮至千百，强抑使承盗铸罪，死
者甚众，京犹以为缓。帝独意其非辜，遣畸及御史萧
服往代，京将啖以显仕，白为左正言及权侍御史。畸
至苏，即日决释无佐证者七百人，叹曰：“为天子耳目
司，而可傅会权要，杀人以苟富贵乎？”遂阅实平反以
闻。京大怒，削畸三秩，贬监信州酒税，未几卒。既而狱
事竟，复羁管明州。使者持敕至家，将发棺验实，畸子
濬泣诉乃止。建炎初，赠龙图阁直学士。濬官至右正
言。